Diari Oficial de la Generalitat Valenciana


Sumari del DOGV 224, del 04-02-1985 (1985/803888)

DECRET 5/1985, de 8 de gener, del Consell de la Generalitat Valenciana, pel qual es crea la Biblioteca Valenciana.
------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/01/08/5**

### Versions

 Text inicial: 04/02/1985 - Actualitat 

### Dades del document

Número de DOGV
:   224

Data del DOGV
:   04-02-1985

Secció del DOGV
:   DISPOSICIONS GENERALS

Número del document
:   1985/803888


Data del document
:   08-01-1985

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

Decret 5/1985, de 8 de gener, del Consell de la Generalitat Valenciana, pel qual es crea la Biblioteca Valenciana.  
  
El Govern Valencià assumeix com una de les tasques prioritàries l'atenció al patrimoni cultural de la Comunitat Valenciana.  
  
La recuperació i el desenvolupament de les peculiaritats del poble valencià necessiten que la protecció d'aquest patrimoni vaja acompanyat d'una política adient, que contribuesca de divulgar-ne el contingut entre tots els qui habiten a la Comunitat, per tal que, a través de l'aprofundiment en la nostra cultura, siga assolit un millor coneixement d'aquells caràcters que identifiquen i defineixen els valencians entre els altres pobles d'Espanya.  
  
En aquesta direcció s'orienta la creació de la Biblioteca Valenciana, la finalitat principal de la qual és protegir i contribuir a l'increment del patrimoni bibliogràfic i documental valencià, en el respecte a la legislació vigent i segons que disposen les disposicions legals que regularan el patrimoni cultural de la Generalitat Valenciana.  
  
La creació de la Biblioteca Valenciana representa també el reconeixement cap al gest dels qui, amb voluntat expressa que en formaren part, hi feren donació de fons documentals i bibliogràfics, arribats a nosaltres gràcies a llurs esforç i consciència cívica.  
  
En atenció d'aquests motius, segons que disposa l'article 36.6 de l'Estatut d'Autonomia de la Comunitat Valenciana i el Reial Decret 3066/1983, de 13 d'octubre, sobre traspàs de funcions i serveis de l'Estat a la Generalitat Valenciana en matèria de Cultura, annex I.B.1, així com el Decret del President de la Generalitat Valenciana 171/1983, de 29 de desembre i Decret del Consell 38/1984, de 2 d'abril, en l'article 14, apartat 2. 3, mitjançant aquest Decret es crea la Biblioteca Valenciana i se n'estableixen les finalitats i atribucions.  
  
En atenció d'aquests motius, a proposta de l'Honorable Sr. Conseller de Cultura, Educació i Ciència, i amb la deliberació prèvia del Consell, en reunió del dia 8 de gener de 1985,  
  
DECRETE:  
  
Article 1.r  
  
Es crea la Biblioteca Valenciana, com a centre superior bibliotecari de la Generalitat i dipòsit bibliogràfic bàsic de la Comunitat Valenciana, dependent de la Conselleria de Cultura, Educació i Ciència.  
  
Article 2.n  
  
Són finalitats de la Biblioteca Valenciana:  
  
1. Reunir, conservar i organitzar els fons següents, amb independència del suport material:  
  
a) Tota la producció editorial impresa, sonora i visual que s'haja efectuat i s'efectue a la Comunitat Valenciana, i d'altra realitzada fora i que hi faça referència.  
  
b) La producció d'autors originaris de la Comunitat Valenciana.  
  
c) Qualssevol altres fons documental i bibliogràfics que siguen considerats d'interès cultural.  
  
2. Elaborar i difondre informació bibliogràfica sobre la producció editorial de la Comunitat Valenciana.  
  
3. Servir de font de documentació per a les Institucions de la Comunitat i llurs òrgans de Govern.  
  
Article 3.r  
  
Hom estableix l'obligació de dipòsit en la Biblioteca Valenciana d'un dels exemplars procedents del Dipòsit Legal, en la forma i amb les excepcions que siguen determinades reglamentàriament.  
  
Article 4.t  
  
La Biblioteca Valenciana fruirà de preferència en els casos de reassentament de fons de biblioteques que siguen propietat de la Generalitat Valenciana, o dipòsit a favor de la Generalitat de fons procedents d'altres biblioteques.  
  
Els propietaris d'aquells fons que resulten d'Interès per a la inclusió en la Biblioteca Valenciana podran depositar-hi, pel temps que de mutu acord siga establert, els fons bibliogràfics o documentals de llur propietat, i la Biblioteca Valenciana se'n farà càrrec de les despeses d'instal·lació, manteniment i redacció d'inventaris o catàlegs, sense altra contrapartida per part del propietari que la d'autoritzar, en el moment de fer el dipòsit, que els fons de referència puguen ser consultats amb finalitats d'investigació històrica, en les mateixes condicions i amb idèntiques garanties que els altres de la Biblioteca Valenciana, tret dels que reglamentàriament siguen establerts.  
  
Article 5.è  
  
Es crea el Consell Assessor de la Biblioteca Valenciana que, sota la Presidència del Conseller de Cultura, Educació i Ciència, estarà format per:  
  
a) El Director General de Cultura, com a Vicepresident.  
  
b) El Director de la Biblioteca Valenciana.  
  
c) El nombre de Vocals que reglamentàriament es determine, la designació dels quals correspondrà al Conseller de Cultura, Educació i Ciència, i els nomenaments hauran de recaure en persones de rellevància cultural en l'àmbit de la nostra Comunitat.  
  
Les funcions del Consell Assessor seran determinades reglamentàriament.  
  
Article 6.è  
  
Hom encomana a la Conselleria de Cultura, Educació i Ciència el desenvolupament reglamentari d'aquest Decret.  
  
DISPOSICIONS TRANSITORIES  
  
Primera  
  
Mentre és estructurada reglamentàriament la Biblioteca Valenciana es considera adscrita, a tots els efectes, a la Direcció General de Cultura, com a unitat integrada en el Servei del Llibre, Arxiu i Biblioteques.  
  
Segona  
  
Per a l'exercici pressupostari de 1985, la Biblioteca Valenciana disposarà dels crèdits consignats en els Pressupostos de la Conselleria de Cultura, Educació i Ciència, en el Programa de Llibre, Arxius i Biblioteques, de la Direcció General de Cultura.  
  
DISPOSICIO FINAL  
  
Aquest Decret entrarà en vigor el dia de la publicació en el Diari Oficial de la Generalitat Valenciana.  
  
València, 8 de gener de 1985.  
  
El President de la Generalitat, JOAN LERMA I BLASCO  
  
El Conseller de Cultura, Educació i Ciència,  
  
CEBRIA CISCAR I CASABAN


Còpia Permalink ELI